Goeie nuus: Nelspruit-ontvoeringsdrama spoedig opgelos | Maroela Media
Kol. Leonard Hlathi, provinsiale polisiewoordvoerder, het gesê die Pakistanse seun is glo Vrydag omstreeks 16:10 by sy skool, Valencia Islamic School, deur ŉ familielid ontvoer.
“Die pa het iemand na die skool gestuur om sy seun te gaan haal en toe die persoon daar aankom is hy meegedeel dat die seun reeds deur ŉ familielid opgelaai is,” het Hlathi gesê.
Die pa het omstreeks 19:30 ŉ oproep van iemand gekry wat ŉ losprys van R1 miljoen vir die kind se vrylating geëis het. Die polisie is van die voorval ingelig en ŉ intensiewe ondersoek is van stapel gestuur.
Die pa het intussen verskeie oproepe en SMS’e, waarin gedreig is om die seun leed aan te doen, van verskillende nommers af ontvang.
“Die pa het Saterdag omstreeks 09:24 nog ŉ SMS ontvang dat die proses vinniger afgehandel moet word omdat hulle die seun gaan seermaak,” het Hlathi gesê.
Die polisie kon daarin slaag om van die verdagtes se skuilplek op te spoor en onderhandelinge tussen die polisie en die verdagtes het begin. Die polisie het ontdek dat meer verdagtes by die ontvoering betrokke is.
Daar is tydens die onderhandelinge ingestem dat die pa die ontvoerders by ŉ winkelsentrum in Lydenburg sou ontmoet. Hulle het op die nippertjie die ontmoetingsplek verander na ŉ begraafplaas in Mashishing. Terwyl die polisie op pad was na die begraafplaas, het hulle die verdagtes se voertuig opgemerk en dit agtervolg. Die verdagtes het tevergeefs vir die polisie probeer wegjaag. Hulle het met hul voertuig in bosse ingery, uitgespring en te voet saam met die seun gevlug.
“Die verdagtes het na ŉ ruk teruggekeer na hul voertuig, waar die polisie hulle ingewag en in hegtenis geneem het. Die seun is ongedeerd gered en in sy pa se sorg oorgelaat,” het Hlathi bygevoeg.
Die vyf mans, twee van Pakistan en drie van Suid-Afrika, het Woensdag in die Nelspruit-landdroshof verskyn op aanklagte van ontvoering en afpersing.